**Felhívás a diákok családjai és öregdiákjaink számára**

**DIÁKAKADÉMIAI MENTOROKAT KERESÜNK!**

Ebben a tanévben megújítjuk a Budai Ciszterci Szent Imre Gimnázium, szép hagyományokkal rendelkező Diákakadémia pályázati rendszerét.

Ennek keretében szeretnénk diákjainknak lehetőséget biztosítani arra, hogy kutatómunkájukat és a versenyre történő felkészülésüket egy-egy, a választott témájukban jártas, szakmai mentor bevonásával végezhessék.

**A fiatalok mentorokkal történő együttműködése sokféle előnnyel jár**, melyek közül kiemeltünk néhányat az elmúlt évek tapasztalatai alapján. Ilyenek például a színvonalas és kontrollált szakmai munka lehetősége, a szakirodalomban történő eligazodás támogatása, iránymutatás az internetes tartalmak megfelelő szűrésében, különféle kutatási módszerekkel történő megismerkedés, együttműködési és kommunikációs készségek fejlesztése és nem utolsó sorban a mentorok inspiráló, motiváló hatása.

**Mit kérünk a mentoroktól?**

* Névvel, elérhetőséggel (mobilszám és e-mail cím), szakterülettel (foglalkozással) és a mentorálni kívánt téma /témák megjelölésével **jelentkezzenek mielőbb, de legkésőbb 2020. február 28-ig a következő e-mail címen:** **csizy@szig.hu****.**
* Amennyiben valamelyik megjelölt témát választó diák, vagy csapat szeretné a jelentkezőt felkérni mentornak, felveszik a kapcsolatot és egy rövid együttműködési megállapodást kötnek, amely meghatározza az együttműködés kereteit.
* A mentor tájékoztatja a diákokat, hogy milyen módon tudja segíteni a munkájukat és közös felkészülési koncepciót készítenek a verseny határidőinek figyelembe vételével.
* **A mentor nem dolgozik a diákok helyett, hanem legjobb tudása szerint támogatja, motiválja és kíséri a fiatalok munkáját.**
* A Diákakadémia döntőjébe jutott csapatok mentorait sok szeretettel meghívjuk a döntőre, mely 2019. május 6-án, várhatóan 12:30-15:30-ig lesz a gimnázium dísztermében (főgimnazisták), ill. Békefi termében (algimnazisták).
* Versenyünkkel kapcsolatban köszönettel fogadjuk a mentorok tapasztalatait, javaslatait a jövőre nézve.

**A verseny központi témája:**

**Örökségünk védelme**

***„Az Úristen vette az embert és Éden kertjébe helyezte, hogy művelje és őrizze.” (Ter 2:15)***

A központi témán belül a következő témák válaszhatók:

1. Mi jelenti számotokra az örökséget és annak védelmét?
2. Teremtésvédelem a fiatalok eszköztárával – Hogyan népszerűsítenétek a számotokra fontos tevékenységeket?
3. Teremtésvédelem az irodalomban (versek, mesék, regények)
4. Épített környezetünk védelme – a műemlékvédelem legfontosabb szempontjai és érdekes példái a Ciszterci világban
5. 90 éves a Budai Ciszterci Szent Imre Gimnázium épülete – az örökség védelme és a jövő kihívásai
6. Lelki örökségünk védelme – avagy mit kezdjünk a lelki, szellemi környezetszennyezéssel?
7. Teremtésvédelem az energiagazdálkodás szempontjából (megújuló energiák és az energia tárolása).
8. Örökségünk védelmének gazdasági vonatkozásai – Mit jelent itt a fenntartható fejlődés?
9. Mi a különbség a klímavédelem és a teremtésvédelem között?
10. A teremtésvédelem legnagyobb kihívásai a 21. században
11. Digitális örökségünk védelme
12. Közös ügyünkben közösen keressünk megoldásokat! - Egy szép példa bemutatása a teremtésvédelmi konfliktusok sikeres kezelésére.

A felsorolt témákhoz kapcsolódva természetesen választható ezek egy-egy részterülete, vagy speciális vonatkozása is.

Örömmel fogadtuk pl. egy kedves öregdiákunk felajánlását, aki a 10. témához kapcsolódva, „Természeti értékeink megőrzése – természetvédelmi problémák és megoldási lehetőségeik bemutatása növényes és/vagy állatos példákon keresztül” címmel vállalt mentorálást.

A témákhoz bibliográfiai ajánló is készült könyvtárosaink, dr. Eigner Judit és Konrádné Papp Orsolya jóvoltából.

**A bibliográfia, a verseny részletei, ill. további információk a gimnázium honlapján olvashatók: www.szig.hu**

A Diákakadémia szervezői